"Det engelske navn for Frankrig, "France", kommer fra det latinske "Francia", der direkte oversat betyder "Frankernes land" eller "Frankland". Der er flere teorier om oprindelsen til frankernes navn. En er at navnet er udledt fra det proto-germanske ord "frankon", der betyder "spyd" eller "lanse", ligesom frankernes kasteøkse var kendt som en francisca.
En anden foreslået etymologi er, at ordet "Frank" på et urgermansk sprog betyder "fri" i modsætning til slave. Ordet eksisterer stadig på fransk som "franc", og bruges også som oversættelse af "franker" og som navn til den nationale møntfod, indtil euroen indførtes i 2000'erne.
Dog er det også muligt at ordet er udledt fra det etniske navn på frankerne, hvor forbindelsen skulle være at kun frankerne, som den erobrende klasse, havde status som frimænd. På dansk kaldes landet for "Frankrig", der betyder "Frankernes Rige".
